Kaapstad-metro kan nou oortollige krag koopGeordin Hill-Lewis, Kaapstadse burgemeester (Foto: Facebook) Die Kaapstad-metro kan nou kontant betaal vir oortollige elektrisiteit wat in die plaaslike elektrisiteitsnetwerk ingevoer word. Sakeondernemings, en later ook huishoudings, sal kontant ontvang vir die verkoop van hul oortollige krag aan Kaapstad se netwerk. Volgens Geordin Hill-Lewis, burgemeester van Kaapstad, het die nasionale tesourie die metro toestemming gegee om hiermee voort te gaan en dit sal bydra tot Kaapstad se doelwit om binne drie jaar sy inwoners teen vier fases van beurtkrag te beskerm. “Betalings aan kommersiële verskaffers sal voor Junie moontlik wees, en binne die jaar vir enige Kapenaar met die nodige metro-goedgekeurde opwekkingskapasiteit.” Hill-Lewis het gesê die metro beoog om elektrisiteit van soveel as moontlik verskaffers aan te koop. “Hierdie verskaffers kan nou soveel krag as wat hulle kan uit hul goedgekeurde stelsels produseer en dit in Kaapstad se netwerk invoer. Ingevolge hierdie plan sal ons ook vir hierdie verskaffers ’n aansporing bo en behalwe die Nersa-goedgekeurde tarief betaal, aangesien hulle ons help om die gety teen beurtkrag te draai. Soos ons netwerk van tuiskragprodusente toeneem, sal ons stad se energiesekerheid ook toeneem.” Die Nasionale Energiereguleerder van Suid-Afrika (Nersa) het ’n tarief van 78,98c/kWh vir die boekjaar goedgekeur wat die metro aan kragverkopers kan betaal. Die metro gaan ’n bykomende 25c/kWh-aansporingstarief betaal. Onafhanklike kragverskaffers moet hul stelsels laat goedgekeur en ’n spesiale meter deur die metro laat installeer. Dit is ’n tweerigtingmeter wat akkurate verslagdoening moontlik maak van die hoeveelhede energie wat verbruik en gegenereer word. “Ons weet hierdie meter is steeds te duur vir baie, en ons werk daaraan om ’n alternatiewe opsie van vergelykbare gehalte en betroubaarheid te vind. Klante wat hul stelsels wil opgradeer om van hierdie bestaande ontwikkeling gebruik te maak, moet die opgradering deur die metro laat goedkeur.”